Pranešimas žiniasklaidai

2025 m. rugsėjo 26 d.

**ABSL verslo forumas: geopolitinė situacija ir neapibrėžtumas spartina Europos įmonių augimą bei ilgalaikį atsparumą**

**Rugsėjo 25–26 dienomis Rygoje, Latvijoje, vyksta Verslo paslaugų lyderių asociacijos (ABSL) forumas „Kurkime ir užtikrinkime ateitį – dabar!“. Prestižiniame verslo renginyje dalyvauja apie 200 verslo lyderių iš įvairių tarptautinių įmonių, taip pat karo ekspertai, politikos formuotojai ir inovatoriai. Aptardami tendencijas ir pristatydami tvarios verslo plėtros strategijas Europoje, forumo dalyviai pabrėžė, kad nors geopolitinė situacija kelia neapibrėžtumą ir įvairias rizikas, ji kartu spartina Europos įmonių augimą bei stiprina jų atsparumą.**

**Ryga – strateginė vieta diskusijoms apie Europos verslo aplinkos ateitį**

Atidarydamas ABSL forumą, kuris vyksta bendradarbiaujant su Rygos savivaldybe ir Rygos investicijų bei turizmo agentūra (RITA), Rygos meras Viesturs Kleinbergsas pabrėžė Latvijos sostinės vaidmenį kaip svarbaus verslo paslaugų centro Baltijos ir Europos mastu.

„Ryga turi aiškią investuotojų pritraukimo ir augimo skatinimo strategiją, ypač pasaulinių verslo paslaugų sektoriuje. Tačiau tam, kad ši strategija būtų sėkminga, ji turi turėti pridėtinę vertę. Ryga tai gali užtikrinti – miestas siūlo aukštą gyvenimo kokybę, gerą susisiekimą, stiprią technologinę infrastruktūrą ir išskirtinius talentus – išsilavinusius, gabius profesionalus. Šios sąlygos daro Rygą ir Latviją vis patrauklesnes tarptautiniams investuotojams“, – sakė V. Kleinbergsas.

Forumo dalyviai ir ekspertai ypač gyrė tiek Latvijos, tiek kitų Baltijos šalių skaitmeninę pažangą, pažymėdami, kad šis regionas pastaraisiais metais patyrė spartų augimą. Tuo pačiu, forumo organizavimas Rygoje yra strateginis sprendimas – Baltijos regionas yra ideali vieta diskutuoti apie ateities formavimą, plėtrą ir svarbių sprendimų priėmimą, nes čia įtampa dėl geopolitinės situacijos ypač juntama ir matoma.

Tam, kad ABSL forumas šiemet vyktų Rygoje, aktyviai dirbo RITA, siekdama formuoti miesto įvaizdį, pritraukti investicijų bei pozicionuoti Rygą kaip tarptautiniu mastu pripažintą verslo paslaugų centrą. „Mūsų miestas jungia istorinį paveldą, inovacijas ir ambiciją, o tokio lygio renginį priimti yra didelė garbė. Forumo organizavimas Rygoje atspindi mūsų ilgalaikių pastangų rezultatus ir kartu sukuria vertingą platformą idėjų mainams, naujų investuotojų pritraukimui bei Rygos įvaizdžio stiprinimui“, – teigia RITA direktorius Fredis Bikovs.

**Tektoninėms plokštėms judant, pasaulyje vyksta kova dėl galios**

Diskutuodamas apie tai, kaip tikėtis netikėto, priimti sprendimus ir juos stiprinti neapibrėžtumo laikais, buvęs NATO Karinio komiteto pirmininkas (2021–2025 m.), atsargos admirolas Robas Baueris pažymėjo, kad pastarųjų metų pasaulio situacija rodo „tektoninių galios plokščių“ judėjimą.

„Akivaizdu, kad karas Ukrainoje yra kova dėl galios pasauliniu mastu. Kai tektoninės galios plokštės juda ir įvyksta žemės drebėjimas, krizių ir karų galima tikėtis. Net jei karas Ukrainoje baigtųsi rytoj, kova dėl galios tęstųsi dar dešimtmetį, o į ankstesnį pasaulį niekada nebegrįšime. Turime būti pasiruošę netikėtumams – valstybės, visuomenės ir verslas turi galvoti apie ilgalaikę perspektyą, tapti atsparesni ir gebėti prisitaikyti prie besikeičiančių aplinkybių.“

Kaip ir karo ekspertai, pasaulio verslo lyderiai įsitikinę, kad, panašiai kaip po Covid-19 pandemijos, šiandien gyvename naujoje realybėje.

„Dabartinė geopolitinė situacija skatina verslo transformaciją ir spartina įmonių augimą. Jei anksčiau įmonės veikė ir siekė tikslų labai prognozuojamais laikotarpiais – per ketvirtį, metus ar trejus, dabar dėmesys sutelkiamas tiek į trumpalaikius tikslus, kuriuos galima pasiekti per mėnesį, tiek į ilgalaikę plėtrą ir indėlį, kurį mūsų verslas duoda visuomenei. Ne mažiau svarbus gebėjimas prisitaikyti prie nuolat kintančių aplinkybių, optimizuoti ir spartinti procesus, taip pat apgalvotai investuoti – į technologijas, darbuotojus, kultūrą ir visą verslo ekosistemą“, – pabrėžia „Accenture“ atstovas ir bendrovės Prancūzijoje valdybos pirmininkas Olivier Girard.

**Europos verslas telkiasi į tris sritis – talentus, technologijas ir transformaciją**

Šiuo metu Europos verslo paslaugų sektorius daugiausia dėmesio skiria trims sritims – talentams, technologijoms ir transformacijai. Nepaisant nuolat kintančių sąlygų, jis tapo strateginio augimo varomąja jėga. Pasak ABSL Europos ataskaitos „Verslo efektyvumo ir konkurencingumo stiprinimas per verslo paslaugų industriją“, 2023 m. verslo paslaugų sektoriuje dirbo 32,5 mln. europiečių, o jo sukuriama vertė siekė apie 3,5 trilijono eurų – tai sudaro 20,4 % viso Europos Sąjungos BVP.

Neabejotina, kad geopolitinė įtampa daro didelę įtaką ekonomikai. Aiškindama, ką įmonės turėtų daryti esant dideliems ekonominiams pokyčiams, „Swedbank Latvija“ vyriausioji ekonomistė Līva Zorgenfreija pabrėžia rizikos suvokimą bei tiekimo grandinių, gamybos vietų ir klientų portfelių diversifikavimą.

„Tai būtina įvertinti, siekiant plėtoti ir stiprinti įmonės atsparumą. Žinoma, svarbu nepamiršti, kad geopolitinė situacija lemia, į kuriuos sektorius nukreipiamos investicijos. Ilgą laiką Europa turėjo gana stabilias sąlygas, leidusias investuoti į sveikatos priežiūrą ir gyventojų gerovę. Šiuo metu keliuose sektoriuose pinigų srautai yra riboti, nes lėšos nukreipiamos į gynybą. Tai sukuria tiek galimybių – naujos įmonės gali įeiti į gynybos sektorių ir augti, tiek iššūkių – mažėja investicijos į anksčiau aktualius sektorius. Pokyčiai vyksta ir yra neišvengiami, o viskas priklauso nuo to, ar įmonės juos priims ir prisitaikys prie šiandienos realybės“, – sako L. Zorgenfreija.

Tuo pat metu ABSL Europos ataskaitoje pabrėžiama, kad verslo paslaugų sektorius išgyvena transformaciją, nors susiduria su daugybe iššūkių, kuriuos būtina spręsti – dirbtinio intelekto sprendimų diegimo vėlavimas, fragmentuotas skaitmeninės infrastruktūros valdymas ir pardavimų įmonių priklausomybė nuo platformų už Europos ribų. Įmonių konkurencingumas tiek šiandien, tiek ateityje priklausys nuo gebėjimo efektyviai spręsti šiuos klausimus bei pasitelkti naujos kartos technologijas.

Dar daugiau – šiandien itin svarbu telktis į pagrindinį Europos pranašumą – talentus, tai yra kvalifikuotus, patyrusius ir išsilavinusius profesionalus. Būtent jie padeda kurti dinamišką, gebėjimais grįstą verslo ekosistemą, galinčią konkuruoti pasaulinėje rinkoje.

Verslo paslaugų lyderių asociacijos (ABSL) forumas „Kurkime ir užtikrinkime ateitį – dabar!“ tęsiasi šiandien. Programoje numatyti įvairių tarptautinių ekspertų pranešimai, plenarinės sesijos, diskusijos su atskiromis grupėmis, patirties dalijimosi istorijos ir uždari VIP susitikimai.

Verslo paslaugų lyderių asociacija (ABSL) yra pagrindinė organizacija, atstovaujanti Europos verslo paslaugų sektoriui.